google/wiki40b huggingface dataset:
Æbelø

Befolkning

I 1787 bodde det 17 personer på øya. Dette tallet økte til ca. 50 personer i 1940. Fraflyttingen begynte i 1960-årene, og nå er det ingen fastboende på Æbelø.

Natur

Æbelø var tidligere kjent for sine store bestander av billearten eikehjort. I 1924 ble Æbeløs natur fredet i et forsøk på å beskytte eikehjortene. 23 store, gamle eiketrær ved Æbeløgård ble fredet, og det ble nedlagt forbud mot å fange eller drepe eikehjort. Tiltakene hjalp ikke, og i 1954 ble Danmarks siste eikehjort observert. 
Fuglelivet på Æbelø er rikt, blant annet finner man hekkende hornugle og pirol.
Dicheros

Utseende

Små til middelsstore, blanke, gul- eller brunaktige gullbasser uten metallisk glans. Hannen har to rette, flate, litt vridde horn på hodet. Pronotum er gjerne rødlig med svarte kanter, dekkvingene gulaktige med svart sømstripe og svarte for- og bakkanter.

Utbredelse

Slekten er utbredt i Sørøst-Asia.
Slaget ved Inverurie

Bakgrunn

Det nordlige Skottland var innenfor Robert Bruce rekkevidde da han brått gikk på en seriøs sykdom, sannsynligvis på grunn av slitasje fra da han var flyktning på de forblåste vestlige øyene og delvis fra det harde livet han førte. Det ga John Comyn den eldre, den såkalte «Sorte Comyn» tid til å samle en større styrke og gjenerobre en el av de tapte landområdene. Kong Robert I ble tvunget til å trekke seg tilbake fra Buchans fuktige kystområder nord for Aberdeen til de skogkledde områdene i nærheten av Slioch hvor han kunne holde en forsvarsposisjon. Forholdene var kritiske, hans egen sykdom, vinteren for døra og mangel på proviant for å fø på hærstyrken hans som telte rundt 700 mann.
Kongen ble bedre i løpet av de tre første månedene av 1308 hvor han erobret festningen i Balvenie og ødela festningen i Duffus. Han dro deretter mot Black Isle og ødela festningen i Tarradale. Han fikk hjelp da jarlen av Sutherlands festning i Skelbo ble erobret av William Wisemans hærstyrke, en tilhenger Bruce i nord.
Denne informasjon har vi fra et slitt og tidvis uleselig brev fra sheriffen i Banff til kong Edvard II av England for å informere ham om situasjonen i nord.

Slaget

Robert Bruce møtte John Comyn, jarlen av Buchan i slaget ved Inverurie. Datoen for slaget er vanskelig å tidfeste på grunn av mangel på dokumentasjon, men historikerne mener det skjedde mellom 23. mars og 26. mars 1308. Istedenfor mars nevnes også mai. Datoen 24. desember 1307 som stundom nevnes er sannsynligvis feil og viser til en annen og mindre betydningsfull trefning mellom samme parter.
Bruce lokket ut Comyns hærstyrke, sannsynligvis styrket med en del engelske soldater, og beseiret ham på sletten nord for det forhistoriske festningsverket ved Inverurie. Hvor mange som sto imot hverandre og slagets forløp er ikke kjent.

Etterspill

Etter slaget raste Bruce og hæren hans rundt for å brenne og herje landområdene til jarlen og de som var lojale til ham. Bruce hadde nå total kontroll over det nordlige områdene etter at jarlen av Ross underkastet seg ham i oktober samme år.
Tradisjonen sier at borgerne angrep det engelskbesatte Aberdeen Castle og drepte dem all («put to sword») etter at Bruce beseiret sin arvefiende Comyn ved Inverurie. Det passordet som borgerne bruke, «Bon Accord», ble deretter byen Aberdeens motto. Bruce ga byen i 1319 hans jaktrettigheter i skogen Stocket som belønning for deres støtte.
Tornerose (ballett)

Tornerose (Спящая красавица) er en ballett bestående av en prolog og tre akter komponert av Pjotr Tsjajkovskij i 1889, den andre av hans tre balletter (de to andre er Svanesjøen og Nøtteknekkeren). Stykket er basert på Charles Perraults historie La Belle au bois dormant. Med unntak av at flere eventyrfigurer kommer inn på slutten av stykket, følger balletten fortellingen trofast.
Akkurat som de to andre ballettene til Tsjajkovskij, er også denne koreografert av Marius Petipa. Tornerose har i lang tid tilhørt klassikerne innen ballett. Stykket var det første ballettstykket som ble satt opp på Royal Opera House etter andre verdenskrig.
Hyperventilasjonssyndrom

Ønsket hyperventilasjon

Hyperventilering betyr overpusting og er overdreven kraftig pusting i forhold til kroppens behov. I noen få tilfeller kan hyperventilering faktisk være ønskelig. Dette gjelder for eksempel når man behandler et anfall av klasehodepine med 100 % ren medisinsk O₂ over ikke-gjenpustermaske eller munnstykke. For å oppnå raskest mulig smertelindring hyperventilerer pasienten. Slik hyperventilasjon består imidlertid ikke av hurtige, korte (med for dype) ut- og innpustinger (som er typisk ved for eksempel panikkangst), men av hurtige, lange og tunge åndedrag. For å kunne puste mest mulig effektivt, er det viktig å tømme lungene for så mye CO₂ som mulig, for deretter å fylle dem med så mye O₂ man klarer. Lungekapasiteten spiller derfor en viss rolle, for dette er en voldsom fysisk belastning for kroppen.
Det man ønsker med slik hyperventilasjon er å bytte ut CO₂ og nitrogenet (N₂) i størst mulig grad med O₂. I denne sammenheng er nemlig N₂ inert (altså unyttig). Man ønsker å oppnå respiratorisk alkalose så raskt som mulig, noe som oppstår når pH>7,45 og PaCO₂<4,7 kPa (hypokapni) og skyldes at ventilasjonen er øket i forhold til CO₂-produksjonen. Hypokapni motvirker nemlig vasodilatasjon (utvidelse av blodårene), noe som initierer avslutningen på et anfall.
Gjort riktig og med rett utstyr (typisk over en demand-ventil) kan slik hyperventilasjon avslutte et anfall på 10–15 minutter.
Insekteter

Fotogalleri

Under er fotoeksempler på et fåtall arter som eter insekter.
Trajans forum

Historie

Dette forum ble bygget på ordre av keiser Trajan, finansiert av krigsbyttet fra de dakiske krigene og som ble avsluttet i 106. Fasti Ostienses, en marmorkalender (fasti) fra havnebyen Ostia, hevder at forumet ble innviet i 112, mens Trjoansøylen ble reist og deretter innviet i 113. For å bygge dette monumentale komplekset var det påkrevd med omfattende gravearbeide: arbeidere fjernet sidene av Kapitol- og Quirinalhøyden, noe som stengte dalen som var okkupert av keiserforaene mot Campus Martius.
Det er mulig at initiativet til gravearbeidet kom under keiser Domitian, men prosjektet er fullstendig tilskrevet arkitekten Apollodoros fra Damaskus, som også fulgte keiser Trajan på hans kriger i Dakia.
I løpet av konstruksjonstiden var det flere andre bygge prosjekter som også var satt i gang: byggingen av Trajans marked, og renovasjonen av Cæsars forum (hvor Basilica Argentaria ble bygget) og tempelet til Venus Genetrix.

Tiden etter Romerriket

På midten av 800-tallet ble gatesteinen av marmor på forumets torg systematisk fjernet for annet bruk, blant annet for å koke dem til kalk. På samme tid ble steinsetting gjenopprettet med annen stein som et tegn på torget fortsatt var i bruk som et offentlig sted.
I nyere tid har forumet blitt et velkjent sted for sitt store antall av ville løskatter og som i 2012 ble erklært som en helserisiko for omgivelsene.
Djangofestivalen

Djangofestivalen (etablert 23. januar 1980 i Oslo) er en årlig musikkfestival for musikk i Django Reinhardts ånd, startet av Jon Larsen for å markere dennes syttiende fødselsdag.  Festivalen avholdes  i dag på Cosmopolite i Oslo.  
En rekke likelydende festivaler fins, de to største  avholdes i Samois sur Seine ved Paris og Birdland i New York.
I tillegg finner man Djangofestival 
på Mosebacke i Stockholm, 
i Akureyri på Island,  
ved Altdorf i Tyskland,
i Chicago,Arizona,Mill Valley i California,
og Seattle.
Dolstad kirke

Historie

På begynnelsen av 1700-tallet ble det vedtatt å bygge en ny kirke på Dolstad, da den gamle var i svært dårlig stand. Den nye kirka ble fullført i 1734 etter en byggeperiode på fire år, og ble tatt i bruk høsten 1734. Byggmester var Nils Pedersen Bech fra Trondheim, og kirka er trolig bygget etter mønster av Bakke kirke i Trondheim - «Bakke kirke har tjent som mønster såvel for byggverk som for tårn, som hadde sitt egenartede utseende». Jakobsen skriver også at det er «noget tøis» at det opprinnelig var en korskirke som senere skal ha fått skrå vegger som ga åttekantformet midtparti. 
Skipet er åttekantet med tverrarmer som en korskirke, tårnet (takrytteren) er også åttekantet. Fire store søyler bærer tak og takrytter. Kirken ble vigslet av magister og prost Anders Dass, sønn av Petter Dass «9. søndag etter trinitatis» (7. august 1735). Byggmester Nils Pedersen Bech giftet seg i den nye kirken 13. august 1735. Arbeidet ble utført som pliktarbeid av almuen i soknet. De som ikke kunne delta, betalte i stedet for seg. Kirka er en korskirke i laftet tømmer med et åttekantet midtskip som åpner seg ut mot de fire korsarmene. Bygget hadde opprinnelig bordkledd, tjærebredd tak. Veggene var kledd med panel utvendig og malt røde.
I 1880-årene ble det lagt kraftige panelbord under taket. I 1970-årene ble det bestemt at kirka skulle føres tilbake til sitt opprinnelige utseende.  Dette innebar at all maling ble skrapt ned og at takpanelet ble fjernet. I 2007 ble de innvendige panelbordene lagt på igjen, samtidig som det ble lagt isolasjon i taket.
Det har stått minst to kirker på Dolstad tidligere. Den første var bygget i katolsk tid, kanskje så tidlig som på 1100-tallet og var viet erkeengelen Mikael.  Den ene kirkeklokka vitner om dette med innskrifta «Ste Mihaels kierke i Wefsen.» Klenodier både fra de første kirkene på Dolstad samt den hevbare dåpsengelen fra 1782 er fremdeles i bruk.
Operasjon Span

Operasjon Span var en villedningsoperasjon under andre verdenskrig i forbindelse med invasjonen av Sør-Frankrike i 1944 (Operasjon Dragoon).
Etter at Operasjon Dragoon var satt i verk nærmet landgangsfartøyer og andre amfibiefartøyer seg Korsika og den italienske vestkysten med retning for aktuelle landingssteder. De gikk ikke i land, det var bare en skinnmanøver for å lure tyske tropper til å tro de skulle gå i land. Dermed bandt de opp tyske styrker som ikke kunne sendes mot Sør-Frankrike, hvor allierte styrker etter hvert faktisk gikk i land.
Padania

Navnets opprinnelse

Padus er det latinske navnet på elven Po, Italias største elv. Geografisk er den store sletten som omgir elven kalt Valpadana (Po-dalen).
Adjektivet padano (femininum padana) er ikke politisk ladet, og var i alminnelig bruk før Lega Nord ble stiftet, som den berømte osten Grana Padano eller den geografiske betegnelse pianura padana (Po-sletten).
Navnene cispadansk og transpadansk forekom i historien i betegnelsene til noen kortvarige republikker (Den cispadanske republikk og Den transpadanske republikk) i Napoleons tid.

Politisk betydning

Selve navnet Padania forble relativt ubrukt fram til dagen da Umberto Bossi, lederen for Lega Nord, erklærte i en tale at partiets mål var å dele opp Italia i tre stater, som han betegnet som Padania (norden), Etruria (midten) og syden (som fikk senere navnet Ausonia). Navnene skal ifølge den talen ha blitt gitt av Gianfranco Miglio, Lega Nords datidens hovedideolog.
Etter dette har Lega Nord prøvd å bygge et felles kulturelt grunnlag, bl.a. med forbindelse til angivelige keltiske røtter, og noen fremtredende politikere i Lega Nord (som tidligere justisministeren Roberto Castelli) giftet seg etter hedensk vis. Det ble også organisert valg til et padansk parlament i Mantova, som ikke ble tatt på alvor av andre italienske politiske partier og aldri fikk noen reel makt. Et flagg ble også laget ved å bruke alpesolen, et symbol som forekommer på flere keltiske ruiner. Nasjonalfargen ble fastslått til å være grønn, og den dag i dag går de fleste Lega Nord-politikere iført grønt slips, enda om de er blitt ministre i den italienske staten.
Å hevde at Padania i det hele tatt eksisterer som en politisk eller kulturell enhet er typisk et tegn på tilhørighet til Lega Nord, da de aller fleste andre partier og bevegelser avfeier dette.
Down on the Pleasure Avenue

Down on the Pleasure Avenue er et musikkalbum med Tomas Ledin, utgitt i 1988.
The Singles Collection

The Singles Collection er et samlealbum med Terje Rypdal, utgitt i 1989.
Polarløvvikler

Utseende

En middelsstor (vingespenn 17-21 millimeter), grå vikler med avrundede forvinger. Forvingens grunnfarge har knapt noe brunlig skjær, ulikt de fleste andre Apotomis-artene. De innerste to tredjedelene av forvingen er helt uten tegninger. Nær spissen er det et uregelmessig, hvitt tverrbånd, dette har gjerne en rund utposing innover i midten, på denne en liten, svart flekk. Vingespissen er mørkgrå. Bakvingen er grå.

Levevis

Det er en sjelden og lite kjent art, som finnes på myrer med dvergbjørk. Dette er trolig larvenes næringsplante, men disse er foreløpig ukjente.

Utbredelse

Arten er bare kjent fra det nordligste Fennoskandia og nordvest-Russland.
Aserbajdsjans flagg

Aserbajdsjans flagg består av tre horisontale linjer i fargene blå, rød og grønn med en hvit halvmåne og en åttetagget stjerne midt på den røde linjen. De åtte taggene på stjernen representerer de åtte grenene av det tyrkiske folket og tyrkerne er også symbolisert ved den blå fargen. Den grønne fargen representerer islam og den røde står for framgang og utvikling. Flagget ble offisielt tatt i bruk 5. februar 1991. Flagget er i størrelsesforholdet 1:2. Flagget benyttes i samme form som nasjonalflagg, statsflagg, handelsflagg og krigsmaktens flagg.
Et lignende flagg var også i bruk sent på 1910-tallet, fram til Aserbajdsjan ble annektert av Sovjetunionen. Flagget var Aserbajdsjans offisielle flagg i perioden 28. mai 1918 til 28. april 1920 under Den demokratiske republikken Aserbajdsjans eksistens etter første verdenskrig og ble igjen tatt i bruk etter at Aserbajdsjan brøt ut av Sovjetunionen.

Sovjetrepublikken Aserbajdsjans flagg

I tiden Aserbajdsjan var en del av Sovjetunionen som Den aserbajdsjanske sosialistiske sovjetrepublikk, førte landet flagg med sovjet-kommunistisk symbolikk. Fra 1921 til 1937 et rødt med de kyrilliske bokstavene ССРА (SSRA) i gull i det øvre venstre hjørnet. Deretter fikk flagget hammer og sigd og bokstavene ble byttet til AzSSR skrevet med latinske bokstaver. I 1940 ble de latinske bokstavene byttet ut med de kyrilliske АзССР (AzSSR). Den siste utgaven av flagget ble vedtatt 7. oktober 1952 og var rødt med en tynn blå stripe nederst. Bokstavene ble fjernet, i stedet ble omrisset av en stjerne plassert over hammeren og sigden. De andre sovjetrepublikkene hadde flagg etter samme modell, med et eget mønster særegent for hver enkelt sovjetrepublikk.
Trizogeniates traubi

Utbredelse

Billen finnes i den neotropiske faunaregionen, nærmere bestemt i Argentina og Brasil.
Martinezostes

Utseende

Små (gjerne ca. 4 millimeter), nokså brede, hvelvede, litt matte, svarte biller. De kan rulle seg sammen til en kule, der de brede leggene på mellom- og bakbeina dekker undersiden. Oversiden er fint punktert. Dekkvingene har fine, opphøyde lengderibber.

Levevis

Artene har blitt funnet i mange ulike miljøer, både i ørken og i kjølige skoger i Patagonia. De er funnet mellom løvstrø, under steiner og knyttet til åtsler, gjødsel og sopp.

Utbredelse

Slekten er utbredt i Chile og Argentina.
Merionoeda

Utseende

Middelsstore, blanke, gul- eller brunaktige til svarte trebukker. Dekkvingene er forkortede og tilspissede slik at de bare dekker rundt havparten av bakkroppen. På bakbeina er lårene kraftig forstørrede, klubbeformede. En del arter har et "flagg" av lange hår på bakleggen.

Utbredelse

De aller fleste av artene lever i Sørøst-Asia, men slekten er også representert i Afrika og Australia.
Fjærlus

Liv og utvikling

Fjærlus er ørsmå vingeløse insekter, omkring 1–6 mm lange, som lever i fjærdrakten til ulike fuglearter. De ulike artene er knyttet til noen få, eller ofte til et bestemte vertsdyr. Hodet har en framoverrettet trekantet form, og er ikke særlig smalere enn kroppen. Antennene er korte, trådformet,  med 3–5 ledd. Noen har antydning til køller på antennene. Øynene er redusert og de mangler punktøyne. Kroppen er vanligvis lys i fargen, ofte i en blek brunlig farge.  Bakkroppen er ovalt spiss bakover. Beina er generelt korte og tykke og har to kraftige klør ytterst på foten. 
Eggene legges langt nede i fjærdrakten, tett inntil huden. Hunnen kan legge mellom 50 og 100 egg.  Nymfene må gjennom 3 hudskift, og lever av fjær, hud og hudsekret og kanskje litt blod.  
Lus har ufullstendig forvandling, det vil si at utviklingen fra egg til voksen skjer gradvis. De mangler et puppestadium (metamorfose). Utviklingen fra egg til voksen (imago) tar det bare 3-4 uker ved en gunstig temperatur.

Sykdomsspredere

Noen arter fjærlus kan være bærer av sykdommer.  Generelt svekker de fjærdrakten til vertsfuglen, og kan være indirekte årsak til sår og betennelser dersom verten klør seg mye. Åpne sår trekker ofte til seg andre insekter.
Ellers kan de spre enkelte parasittiske ormer.
Fleet Point

Fleet Point er et kupert nes 4 nautiske mil nordvest for Tent Nunatak på østkysten av Graham Land i Antarktis. Neset har en rygg som varierer fra 260 til 870 moh. Neset ble fotografert fra luften av flere amerikanske ekspedisjoner under U.S. Antarctic Service, 1939–41; Ronne antarktiske forskingsekspedisjon, 1947–48 og U.S. Navy 1968. Det ble kartlagt av British Antarctic Survey (BAS) 1963–64, og navnsatt av UK Antarctic Place-Names Committee etter Michael Fleet i BAS-laget på Larsen isbrem, 1963–64.
Will Kymlicka

Will Kymlicka er en kanadisk liberalistisk filosof. Han mottok sin bachelor i filosofi og politisk teori fra Queen's University i Kingston i Canada i 1984, og sin ph.d. i filosofi fra University of Oxford i 1987. Han har skrevet flere innflytelsesrike bøker om kultur, rase og politikk, og er blitt oversatt til flere språk.
Han er en ledende talsmann for multikulturalisme og minoritetsrettigheter.
Maximilian von Badens regjering

Maximilian (Max) von Badens regjering var den siste regjering i Det tyske keiserrike. Regjeringen satt ved makten fra 3. oktober 1918 til 9. november samme år. Den var også den første tyske regjering med deltakelse av sosialdemokrater.
Max von Baden fikk 3. oktober 1918 oppdraget som kansler. Allerede 5. oktober fremla Baden etter press fra generalstaben, et forslag til våpenstillstand med grunnlag i Wilsons 14 punkter. Senere i oktober tvang regjeringen general Erich Ludendorff til å forlate generalstaben, da Ludendorff hadde ønsket å gjenoppta kampen.
Da Philipp Scheidemann utropte Weimarrepublikken 9. november 1918, overga Max von Baden sitt verv som kansler til Friedrich Ebert. Regjeringsmakten gikk deretter til Rat der Volksbeauftragten.
The Hives

Opprinnelse

Det hele startet i 1993 hvor guttene i bandet ble ”oppdaget” av Randy Fitzsimmons. Han kom til dem med ideen å starte et band basert på alt han og bandet fant spennende. Han skulle ha sendt tapes og brev med tekststrofer, samt ha instruert dem om hvordan de skulle gå fram. I tillegg skal han ha sørget for at de fikk den musikalske opplæringen som skulle til. Etter hvert har denne historien blitt en byrde for guttene, i og med at de fortsatt hardnakket påstår at mannen eksisterer og at han vil være anonym og aldri deltar verken på turne eller på bilder. Etter 2 år med øving fikk de kontrakt med Sidekick records og allerede et år etter lanserte de sin først EP, Oh Lord! When? How?.
I 1997 debuterte de med CD, Barely Legal, og på den tiden var gruppa ukjent. Tittelen sier litt om at nesten alle gruppemedlemmene var fylt 18. Denne CD-en er omtalt av mange som en av de beste de har laget. Albumets andre sang, A.K.A. I-D-I-O-T, ble ganske populær, og de lagde en EP med samme navn senere. Samme sangen viser at de blir bedre til å spille og nærmer seg nivået i albumet Veni Vidi Vicious. Sammen med slippet av Barely Legal begynte gruppen å turnere. Etter en 2 års pause kom The Hives tilbake med CD-en Veni Vidi Vicious. Albumet hadde sanger som for eksempel: Hate to Say I Told You So, Die, All Right! Og Supply and Demand. Etter å ha sett en musikkvideo av The Hives bestemte Alan McGee seg for å signere The Hives med Poptones(et CD selskap). Med Poptones lanserte de CD-en Your New Favourite Band I 2001, noe som førte til et gjennombrudd i karrieren deres.
Etter den store suksessen med Your New Favourite Band, relanserte de singlene Hate To Say I Told You So og Main Offender som nådde opp til plass nr. 23 og 24 på den engelske hitlista. De relanserte også albumet Veni Vidi Vicious i USA. Under framleggelsen av Veni Vidi Vicious / Your New Favourite Band signerte de med Universal Music Group, men dette førte til en konflikt med Burning Heart som mente de hadde en kontrakt som inkluderte minst 1 cd til, men dette vant de ikke fram med. Kontrakten med Universal Music Group sies at var verd 12 millioner dollar.
Macellidiopygus

Utseende

En nokså liten, avlang, brunlig trebukk. Antennene er tynne og noe lengre enn kroppen. Pronotum er avrundet. Dekkvingene er parallellsidige.

Utbredelse

Arten er utbredt i det nordlige Argentina.
Änglagård – sommeren etter

Handling

Fanny Zander og Zac returnerer til det lille lokalsamfunnet Yxared i Västergötland ett år senere. Ved et ulykkestilfelle har Änglagård brent ned, og Fanny og Zac får bo hos brødrene Gottfrid og Ivar Pettersson. Intrigene og konfliktene mellom innbyggerne fortsetter og samtidig som lokalsamfunnets rikeste mann, Axel Flogfält, har lovet å gjenoppbygge Änglagård, ønsker han fortsatt å kjøpe Änglagård av Fanny.
Sønnen Mårten Flogfält blir gradvis mer og mer interessert i Fanny og forsøker på ulike måter å forføre henne. Han har nemlig fortsatt ikke fått vite sannheten om hvem som er Fannys far. Nå viser det seg også at Gottfrid og Ivar har en nesten bortglemt bror, Sven, som flyttet til USA i sine ungdom. Fanny og Zac overtaler de to brødrene til å reise sammen med dem til USA for å hilse på Sven.
The Rain

Resumé 

Seks år etter at et forferdelig virus båret av regnet som utsletter nesten alle mennesker i Skandinavia, kommer to danske søsken, Simone og Rasmus, ut av deres bunker og oppdager at alle rester av sivilisasjonen er borte. Snart deltar de i en gruppe unge overlevende og sammen legger de ut på en farefylt reise gjennom et forlatt Skandinavia i søken etter ethvert tegn på liv. Satt fri av deres kollektive fortid og samfunnsnormer, har gruppen friheten til å være som de vil. I deres kamp for overlevelse oppdager de at selv i en postapokalyptisk verden er det stadig kjærlighet, sjalusi, alderdom og mange av de problemene de trodde de hadde etterlatt med forsvinningen av den verden de engang kjente.
Katekisme

En katekisme er en samlet fremstilling av en religiøs lære, noen ganger svært omfattende og andre ganger en heller enkel sammenfatning av en religiøs lære. Ordet katekisme har sammenheng med begrepet katekumenat; den opplærings- og forberedelsesprosessen en person gjennomgår før han eller hun blir døpt.
Flere kirkesamfunn har sin egen katekisme, i Norge og andre protestantiske land er særlig Luthers lille katekisme fra 1529 godt kjent. Den katolske kirkes katekisme er nå en utgave fra 1995, autorisert av Johannes Paul II. I unitarkirkene er katekismen første og fremst en oppsummering av troen slik den har utviklet seg opp gjennom historien.
NM i friidrett 1924

Norgesmesterskapet i friidrett 1924 bestod av flere arrangementer som i 1924 kåret norgesmestere i friidrettsøvelsene.
Hovedmesterskapet ble arrangert på Frogner stadion i Kristiania fra 16. til 18. august. Kun menn deltok.
Kongepokalvinner ble Charles Hoff. 
Se også NM i mangekamp 1924.